
 
   [image: Hjerterdame]
 


Rune Angell-Jacobsen

Hjerterdame

[image: Bladkompaniet]


Copyright © Vigmostad & Bjørke AS 2018

All rights reserved



Omslagsdesign: Kaja Spjelkavik

Omslagsillustrasjon: ©Schutterstock/Anna Movchan/Janelle Lugge/Vitaliy Bodnar/Ambient Ideas/serazetdinov



Elektronisk tilrettelegging: eBokNorden as / Type-it AS



ISBN 978-82-334-1388-0





Det må ikke kopieres fra denne bok i strid med åndsverkloven eller avtaler om kopiering inngått med KOPINOR. Kopiering i strid med norsk lov eller avtale kan medføre erstatningsansvar og inndragning, og kan straffes med bøter eller fengsel.


1

BRYSTENE HENNES DUPPET akkurat i overflaten. De var små og spisse, med mørke knopper som knyttet seg i det kalde vannet. Johan Dala syntes det var et vakkert syn, akkurat som hele resten av Molly the Gun var vakker å se på –særlig når hun var naken, slik som nå.

Med klær på virket hun mindre kvinnelig, siden hun både kledde seg og væpnet seg som en kar –og Johan Dala visste at hun kunne bruke revolveren bedre enn de fleste mannfolk. Han hadde allerede vært vitne til det flere ganger selv, hadde sett menn dø for revolveren hennes og visste at hun kunne være livsfarlig når det gjaldt.

Men akkurat nå var hun fullstendig harmløs, i hvert fall på den måten, der hun svømte smilende på ryggen i den vesle kulpen i elva. Farlig nok var hun vel på sitt vis likevel, for Johan måtte innrømme at hun virket sterkt på ham og at hun kanskje hadde fått mer makt over ham enn han hadde tenkt seg på forhånd. De to ukene de hadde vært på farten sammen, etter at de hadde rensket opp i Jonesville, hadde vært nesten hyggeligere enn godt var.

Nå nærmet de seg San Antonio, som var målet for ferden, og Johan hadde sagt at de måtte skille lag før de kom så langt. Molly hadde tilsynelatende godtatt det uten innvendinger, men det gjensto naturligvis å se hvordan det gikk når det kom til stykket.

«Kom uti, da vel!» lokket hun med et ertende smil.

«Tror ikke det.» Johan plystret i stedet på hesten sin, og den svære, svarte hingsten kom straks settende i stor fart.

«Johan!» ropte Molly tydelig på vakt. «Hva er det du tenker på nå?»

«Ikke noe som burde overraske deg, vennen min,» svarte han blidt idet han strammet bukgjorden, før han hoppet i salen og grep tømmene.

«Har du tenkt å stikke av?» Hun hadde rullet seg over på magen nå og svømte av all kraft mot land.

«Like godt at veiene våre skilles her og nå, Molly,» svarte Johan med et smil. «Vi var jo enige om det, og nå er det mindre enn en dags ritt til San Antonio. Takk for følget, Molly. Det har vært hyggelig, men en gang må det være slutt.»

«Johan! Kom tilbake!» ropte hun idet han satte hesten i bevegelse.

«Det vil bare gjøre avskjeden vanskelig!» svarte han over skulderen. «Jeg drar nå, men jeg håper vi møtes igjen en gang, Molly!»

Svarten var allerede i full galopp, og avstanden økte så det forslo. Ridehesten hennes hadde åpenbart lyst til å bli med, men den var bundet, så den ble bare stående og vrinske etter Svarten.

«Feiging!» hylte hun etter ham idet hun reiste seg opp inne på bredden. «Jeg håper absolutt ikke at vi møtes igjen! Bare dra til henne, du, men kom faen ikke krypende tilbake til meg, din fordømte ynkelige mark! Jeg vil ikke se deg mer, Johan! Aldri! Hører du det?»

Johan bare vinket bakover og lot Svarten få lov til å holde den farten den selv ville, da gikk det alltid fort unna.

Det ville være feil å si at han følte seg vel ved å stikke fra Molly på denne måten, men han valgte bevisst å gjøre det sånn likevel. Det var blitt altfor trivelig mellom dem, og Johan innså at uønskede følelser var i ferd med å oppstå. Den eneste måten å drepe den slags på, var ved å sørge for at hun ble forbannet på ham –noe som ikke pleide å være spesielt vanskelig. Det var i hvert fall den eneste måten han kunne komme på i farten, for Molly var ikke påfallende mottakelig for argumenter og fornuft i denne saken.

Dessuten var hun altfor deilig til at han greide å stå imot når hun la smørsiden til.

Den varme vinden suste rundt ørene til Johan Dala, der han lente seg passelig fremover i fullkommen balanse og harmoni med hesten. Han så seg ikke tilbake, visste at hun ikke kom til å forsøke å nå ham igjen –både fordi hun hadde for mye stolthet til det, og fordi hesten hennes ikke hadde mulighet til å holde følge med Svarten. Det var det forresten ingen andre hester som greide heller, så Johan var ikke i tvil om at han kom til å nå San Antonio før henne.

Snart var han tilbake på veien som de hadde forlatt for litt siden, og han fortsatte i rolig galopp gjennom et solsvidd og støvet landskap. Det eneste som grodde her var stivt gress som tuet seg mange steder, sammen med en og annen busk som så ut til å ha mer enn nok med å klore seg fast i den evige vinden.

Her og der gikk spredte flokker med krøtter og gnagde på det de fant. Vann var ikke å se, men Johan visste at det var et bedrag, for det fantes en del bekker og små elver i søkkene i landskapet. San Antonio River var en av dem, og ved den lå også den vakre byen han som var på vei mot. Den skulle være en av de eldste i hele Unionen, ble det sagt –hadde tilhørt både Mexico og republikken Texas, før De forente stater innlemmet Texas som den hittil største staten i Unionen.

Nede i søkkene vokste det også store trær langs bekkene –eviggrønne eiker eller cottonwoods og andre løvtrær for det meste –og der kunne det også ligge noen hus med lange mellomrom. Av og til var det en ranch eller bare en bygning som tilhørte en ranch, gjerne med en innhegning eller flere i tilknytning, og enkelte ganger små klynger av farmere som hadde trengt seg inn i kveglandet. Disse bøndene levde gjerne farlig, hadde i det minste gjort det i begynnelsen, for kvegeierne var slett ikke begeistret for at de gjerdet dyrene deres borte fra vannet og de beste beitene.

I samme seige galopp fortsatte Johan sørover, mens lendet ble mer og mer kupert for hver mil han tilbakela. Den bølgende sletten han hadde ridd over i mange dager ble etter hvert avløst av tydeligere søkk og små åser, men fremdeles var det bare snakk om en slette som buktet seg mer enn før. Noen fjell eller skoger fantes ikke å se, og heller ikke var der sjøer eller vann av betydning, men han syntes likevel at landskapet ble triveligere da han nærmet seg San Antonio.

Også folk så han mer av etter hvert som byen kom nærmere, særlig langs veien, hvor han både møtte og nådde igjen vogner og andre ryttere. Vaktsomme blikk gransket ham, noen nikket eller løftet en hånd til hilsen, men nevene var aldri langt unna skjeftet på en revolver eller et gevær. Hva som helst kunne forventes her ute, for selv om de fleste var skikkelige arbeidsfolk, fantes det også nok av den motsatte sorten. Omstreifende kjeltringer og tvilsomme karer streifet omkring overalt, så det skadet ikke å ha øynene med seg og være mistroisk til alle ukjente.

Det begynte å bli sent på ettermiddagen da Johan Dala endelig fikk husene i San Antonio i sikte. Han stoppet hesten på den siste bakkekammen før søkket som byen lå i, og derfra speidet han ut over de hvite husene mellom de mørkegrønne trekronene. Han øynet gatene som små stumper der de var synlige mellom trær og hus, han la merke til elva og kanalen som snodde seg mellom bygningene, og han fant med en gang den kjente misjonen som het Alamo midt i byen. Ved siden av kneiste Menger Hotel –ifølge mange det fineste og beste hotellet vest for Mississippi. Det hadde en trivelig saloon som Johan hadde spilt en del poker i før.

Gjensynet med byen vakte forbausende mye glede i ham, for Johan hadde fått et litt spesielt forhold til både San Antonio og området omkring byen. Han syntes det var et vakkert syn han hadde foran seg, og egentlig var det et litt spesielt og uvant skue –for i motsetning til mange andre byer i Vesten, ga San Antonio inntrykk av å være gammel nok til å ha en historie. Det hadde den jo også i høyeste grad, og særlig var kampen om Alamo godt kjent.

I utkanten av bykjernen kunne han også skimte huset hennes –huset han selv hadde kjøpt til henne for ikke så lenge siden. Det lå vakkert til like ved elva, med en fin hage rundt. Johan var for langt unna til å kunne se enkeltheter, men han visste likevel akkurat hvordan det så ut.

Dessuten husket han nøyaktig hvordan Nina Wilson selv så ut: Liten og vakker, med rødblondt hår og et herlig humør –men dessverre også med ekte skotsk stahet og et forbasket tåpelig ønske om å leve livet alene. Han ristet på hodet da han tenkte på det, og i det stille undret han seg på om det noen gang ville endre seg –og ikke minst om han virkelig ønsket at det skulle endre seg.

Med en liten bevegelse med knærne satte han hesten i gang igjen, men i stedet for å ri direkte til huset hennes, styrte han mot en leiestall som han tidligere hadde brukt. Svarten kjente seg åpenbart igjen, for den humret fornøyd da eieren kom for å ta imot.

«Ah! El Rubio! Du er tilbake!» Mannen smilte med noe som så ut som oppriktig gjensynsglede.

«Ja, det er jeg, amigo,» lo Johan. «Kan du ta vare på hesten min et par dager, tror du?»

«Selvsagt! Det er alltid en ære å bli betrodd ansvaret for Svarten,» nikket stalleieren. «Prisen er akkurat den samme som før.»

Johan ga ham en dollar på forskudd. Etterpå salet han av og tok seg tid til å stelle og vanne hesten grundig, før han slapp den inn i en innhegning hvor den straks ble herre i flokken som allerede var der. Ingen andre dyr utfordret den for alvor.

En stund ble Johan stående og betrakte hestene i innhegningen, mens han gledet seg over hvor selvfølgelig Svarten hevdet sin rett der inne. Det oppsto uro med det samme den svarte hingsten travet inn med løftet hale og kneisende nakke, men noen kamp ble det ikke, og ganske snart var roen og harmonien i flokken gjenopprettet.

Det var mer enn Johan kunne si om sitt eget indre akkurat da.

Sant å si var følelsene hans temmelig sammensatte og kaotiske, tenkte han. Molly var fremdeles til stede i sinnet hans, samtidig som hun var i ferd med å bli sterkere og sterkere overskygget av forventningene om å treffe Nina –og over det hele svevde alltid Elin og liksom smilte til ham.

Det var ingen tvil om at det var Elin han egentlig var kjær i, og slik kom det vel bestandig til å forbli, trodde han. Men Elin var jo gift med Peder, og Johan var ikke den som forsøkte å ta kona fra den aller beste kameraten sin. Slik sett var det bare godt at de befant seg oppe i Minnesota, for både den geografiske og tidsmessige avstanden dempet tross alt følelsene hans en god del. Det var det som gjorde at han i det hele tatt kunne leve med det uten å gå fra vettet.

Johan visste at han ikke kunne greid å bo i Minnesota sammen med dem over lang tid om gangen, og det hadde han da heller ingen planer om. Det fikk holde med et besøk i ny og ne, selv om han hadde både mor og en halvsøster der oppe. Han visste at særlig Vesle-Lina savnet storebroren sin, men det hjalp vel litt at han skrev. Johan var egentlig flink til det, han sendte både brev og fotografier rett som det var.

Omsider tok han seg sammen og forlot stallen. Med ny besluttsomhet la han veien innom en handel og kjøpe ny skjorte og undertøy, før han fortsatte til et rimelig hotell som han visste om. Der tok han inn, betalte forskudd for to netter og satte fra seg utstyret sitt på det enkle rommet.

Etterpå gikk han til en barberer som han hadde brukt før. Der bestilte han både bad, klipp og barbering, og han tilbrakte mer enn en time der før han var fornøyd. Da var han kledd i rene klær fra innerst til ytterst, og han begynte endelig å føle seg klar til å møte Nina Wilson. Likevel måtte han innrømme at han fremdeles kjente seg litt nervøs, for Nina ante jo ikke at han var tilbake i byen, og han hadde absolutt ingen garanti for at hun ville bli glad for å se ham igjen. Livet hennes var antakelig mye enklere når han var borte, gikk han ut fra.

Riktignok hadde han skrevet til henne og fortalt at han var på vei nedover, men uten å kunne angi tiden med særlig stor sikkerhet. Svar hadde han selvsagt ikke fått, siden hun ikke hadde hatt noen adresse å skrive til så lenge han var på farten, så han visste ingenting om hvordan det passet å få besøk.

For alt han visste, kunne hun ha funnet seg en annen mann likevel, være gift og kanskje til og med mor allerede, eller hun kunne ha flyttet langt av gårde uten å kunne fortelle ham det. Kanskje til og med uten å ville fortelle det –for til tross for at hun åpenbart var glad i ham, visste Johan at hun så på bekjentskapet som et problem også. Følelsene var sterke og vanskelige å håndtere, og de førte ofte til at hun syndet med ham enda hun forsøkte å unngå det.

Johan kunne ikke hjelpe for at han håpet på mer synd denne kvelden, så han smilte tross alt med stigende forventning da han begynte å gå mot huset hennes.

